আমাদের লেখক-বুদ্ধিজীবী ও হাল আমলের ব্লগার-টুইটার-ফেইসবুকের স্টাটাস কিংবা লেখার কারিগরদের প্রতিষ্ঠিত ধারণা হল, বিদেশে, বিশেষ করে উন্নত দেশের পুলিশ মানেই হল ফিরিস্তা। ওরা কোন অপকর্ম করে না, কোন মানুষকে হয়রানি করে না, ঘুষ খায় না, দুর্নীতি করে না, মিথ্যা সাক্ষ্য দেয় না, জজ মিয়া তৈরি করে না, আব্দুল কাদের কিংবা গোলাম রাব্বী তৈরি করে না, টহল গাড়িতে ঢুল ঢুল করে না, এমন কি আমেরিকার-ব্রিটেনের পুলিশ সদস্যরা জীবনে কোন দিন ঘুমিয়েও দেখে না। তারা রোবকপের মতেই সতত ক্রিয়াশীল, সালর্ক হোমসের মতো সীমাহীন সৃজনশীল কিংবা বলিউডের বাজিরাও সিংগামের মতোই মস্তবড় বীর যারা লেজ হয়েও সমাজের গোটা শরীরটাই ঝাঁকি দিতে সক্ষম এবং তা বাস্তবে করেও থাকে।